ความคาดหวังของนักลงทุน
นักลงทุนมักเชื่อว่า &#8220;กองทุนไหนให้ผลตอบแทนดีในปีก่อน ก็จะให้ผลตอบแทนดีอย่างนั้นในปีถัดไป&#8221;
17 เม.ย. 2556

นักลงทุนมักเชื่อว่า “กองทุนไหนให้ผลตอบแทนดีในปีก่อน ก็จะให้ผลตอบแทนดีอย่างนั้นในปีถัดไป” 
แต่ดูแค่ปีเดียวมันสั้นเกินไป ที่แย่กว่านั้นคือบางคนมองเป็นรายวันด้วยซ้ำ 
เราไม่อยากให้ใครมาลงทุนกับเรา หากเขาไม่เข้าใจและไม่สนใจ Style การลงทุนของเรา 
ถ้าเราจะขายกองทุนไม่ได้ เราก็ยังรู้สึกดีกว่าที่จะไปขายให้ผิดคน 
หลายคนไม่สนใจจะรู้ว่าเราคัดเลือกหุ้นอย่างไร มีลักษณะการลงทุนอย่างไร เห็นผลงานดีมากในปีก่อนๆ ก็วิ่งเข้าลงทุน 
ทั้งๆ ที่การเรียนรู้แนวคิดของเราก่อนจะลงทุน จะทำให้ผู้ลงทุนเข้าใจว่า การจะได้ผลตอบแทนดีๆ จากการลงทุนในกองทุนของเรานั้น เขาจะต้องมีน้ำอดน้ำทน เพราะเราไม่แสวงหาผลตอบแทนย่อยๆ ในระยะสั้น เราเน้นผลตอบแทนที่มากๆ ในกรอบเวลา 23 ปีขึ้นไป 
เราจะประเมินว่าหุ้นที่เราจะลงทุนควรให้ผลตอบแทนเท่าไร ซึ่งมันต้องใช้เวลา บางทีก็มาช้า บางทีก็มาเร็วกว่าที่เราคิดไว้มาก
ในการลงทุนเรามองระยะยาว ไม่หวังเพียง Performance ปีต่อปี แล้วนำมาเป็นจุดขาย 
เราพิถีพิถันคัดเลือกหุ้นที่มีคุณภาพ มีความสามารถในการทำกำไรในอนาคต ให้น้ำหนักกับคุณภาพของทีมบริหาร และการมีบรรษัทภิบาล ซึ่งจุดยืนอย่างนี้จะทำให้เราไม่ไขว้เขวไปกับหุ้นที่มี Story ชั่วครั้งชั่วคราว จริงอยู่ หุ้นเหล่านี้อาจทำกำไรที่ดีในระยะสั้น แต่นั่นไม่ใช่ Style ของกองทุนบัวหลวง
ทั้งนี้ เราเป็น บลจ.แรกที่กล้าประกาศสู่สาธารณชนอย่างชัดเจนว่าเรามี Style การลงทุนอย่างไร มีแนวคิดและ Theme การลงทุนอย่างไร การเฟ้นหาหุ้นจึงเป็นไปตาม Theme ที่เราวางไว้ และประกาศต่อสาธารณชน
การประกาศออกไปเช่นนี้ ก็เพื่อช่วยให้ผู้ตั้งใจจะลงทุนกับเรา และผู้ที่ลงทุนอยู่แล้ว เข้าใจแนวคิด มุมมองต่ออนาคตที่เรามีในการบริหารกองทุน
ตลาดขาขึ้น ใครๆ ก็เป็น “กูรู” เป็น “เซียน” ซื้ออะไรก็เหมือนจะกำไรไปหมด จะลงทุนหุ้นสักตัวก็ไม่สนใจดูที่ Earnings แต่ขึ้นกับจินตนาการของแต่ละคนที่ฝันว่าราคาหุ้นจะไปถึงเท่าไหร่ 
ตลาดขาขึ้น อารมณ์ตลาดก็พาไป ทำให้นักลงทุนที่ไม่ได้ศึกษาข้อมูลอย่างละเอียด ติดกับดักและหลงเข้าไปกองไฟอย่างไม่รู้ตัว หรือบางรายอาจรู้ แต่ประมาทคิดว่าขายออกทัน มารู้ตัวอีกทีก็สายเสียแล้ว 
ช่วงตลาดขาลงจึงท้าทายฝีมือในการบริหารกองทุนมากกว่า เพราะโจทย์ที่อยู่ข้างหน้า คือ ทำอย่างไรให้ได้ผลตอบแทนที่ดีในระยะยาวควบคู่ไปกับการบริหารความเสี่ยง (เราจะ Protect Capital ไว้อย่างไร ได้แค่ไหน ในยามตลาดขาลง)
ผลตอบแทนที่ดีเป็นกอบเป็นกำ จึงเป็นรางวัลที่ยิ่งใหญ่สำหรับผู้ที่อดทนรอคอยได้อย่างไม่หวั่นไหว 
เพราะเมื่อเราเลือกหุ้นได้ถูกต้อง กองทุนก็ได้ผลตอบแทนเนื้อๆ ยามที่ตลาดยอมจ่ายให้กับมูลค่าที่แท้จริงของหุ้นที่เราลงทุน